Okresná prokuratúra Nitra 
Damborského 1, 949 99 Nitra 1

Sp. zn. : 1 Pv 274/13/4403	Nitra, 13.1.2015
EEČ : 2-32-12-2015

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 246/2012 Zbierky zákonov (ďalej len "Trestný zákon")

Rozhodol: 	prokurátor Okresnej prokuratúry Nitra
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Nitra zo dňa 3.5.2013, spisová značka 1 Pv 274/13/4403, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Trestné stíhanie bolo proti obvinenému vedené pre prečin krádež podľa § 212 odsek 2 písmeno f) Trestného zákona, ktorého sa dopustil na tom skutkovom základe, že dňa 17.04.2013 v čase asi o 15.00 hod. v  Nitre na Bratislavskej ulici 5 v predajni HM Tesco poškodeného XXXXX na predajnej ploche zobral jedno balenie prezervatívov zn. Durex Elite v hodnote 2,99 €, ktoré si vložil do vrecka nohavíc, a s takto skrytým tovarom prešiel cez pokladničnú zónu bez toho, aby za tento tovar zaplatil, a následne bol  zadržaný pracovníkom SBS a tovar bol vrátený poškodenému, a za priestupok proti majetku - krádež podľa § 50 odsek 1 zákona č. 372/1990 Zb. o priestupkoch v znení neskorších predpisov mu bola dňa 05.02.2013 uložená pokuta 10,- € v blokovom konaní PMJ OPP KRPZ v Nitre evidenčné číslo bloku AB 14711317.

Uznesením prokurátora Okresnej prokuratúry Nitra zo dňa 3.5.2013, spisová značka 1 Pv 274/13/4403, bola určená obvinenému skúšobná doba v trvaní 18 mesiacov.
Odôvodnenie:
	Policajt OR PZ v Nitre uznesením ČVS: ORP-821/NR-NR-2013 zo dňa 17.04.2013 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX pre prečin krádež podľa § 212 odsek 2 písmeno f) Trestného zákona na skutkovom základe uvedenom vo výrokovej časti uznesenia. 
	 Uznesením tunajšej prokuratúry zo dňa 03.05.2013, ktoré nadobudlo právoplatnosť dňa 20.05.2013, bolo podľa § 216 odsek 1 Trestného poriadku podmienečne zastavené trestné stíhanie obvineného so skúšobnou dobou 18 (osemnásť) mesiacov.
	Po uplynutí skúšobnej doby boli vyžiadané správy o správaní obvineného XXXXX, pričom bolo zistené, že obvinený počas skúšobnej doby má jeden nový záznam pre priestupok v evidencii priestupkov (bloková pokuta 20,- € za skutok zo dňa 01.06.2013 - rýchlosť jazdy), nedopustil sa trestného činu a v odpise registra trestov po zázname o podmienečnom zastavení trestného stíhania v tejto trestnej veci nemá iný záznam, v súčasnosti nie je trestne stíhaný, ani v skúšobnej dobe nebol trestne stíhaný. 
	Podľa § 217 odsek 1 Trestného  poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie. 
Na základe vyššie uvedených skutočností a citovaných zákonných ustanovení bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať na Okresnej prokuratúre Nitra do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Martin Ďurík
prokurátor